FUONJI 13
Ginaŋo Malatundo Kwoŋ Din?
1. Din jye ber?
Kis din n’iye ji mabeyo. Bero mere, Were neno jono aka dewo kwoŋ jo. To nitye gikipiny marecho makweth swa matimere i din mopokere opokere. (2 Jokorinthya 4:3, 4; 11:13-15) Oŋeyere maber ni din megi jodonjo i lweny, joneko ji, kodi nyieko nyithindho. Gikipiny no miyo ji ma jomaro Were winjo marach.
Din maradyeri miyo Were dwoŋ to matwodo timo gikipiny ma kisangala go. Jofuonjo gikipiny mongoye i Baibul. Jokifuonji adyeri ma mako kwoŋ Were kodi kwoŋ jomotho. Jehova mito ni ji jowoŋeyi adyeri ma mako kwoŋ go.
2. Ginaŋo ma latundu kwoŋ din?
Were oŋeyo maber swa jodini ma jorendere ni jomaro go to sano iyadyeri jomaro piny pa Sitan. (Yakobo 4:4) Din matwodo jye Baibul lwoŋo ni “Babilon madwong.” Babilon obedo tindi kama chango din matwodo ochak’iye, rumachien ma mikula ma ndir pa Nowa. Were chiegin reyo woko din jye mawondo ji.
Bero mere, Jehova fuodi poyo ji mabeyo ma jonitye i din matwodo mopokere opokere i piny gipi. Go riwo ji machalo ameno munyo fuonjo jo adyeri.
3. Ginaŋo ma ji mabeyo no joripo timo?
Jehova dewo kwoŋ ji ma jomito timo gimotire. Go wacho ri jono wok i din matwodo. Joma jomaro Were kibedi ri jo matek wiro kwo pajo to jotimo gima Were mito.
Munyo Yesu otyeko tho, ji moromo jowinjo wach maber moido jomoor pa Jesu jofuonjo to jojolo wach no gi kisangala. Jofuonjere gikipiny manyien ma mako kwoŋ Jehova to jolimo geno. Jonyutho wan giranena maber rupiri munyo jowinjo wach pa Were, jojolo wach no to jotimo gikipiny ma Jehova mito.
Joma joweyo din matwodo Jehova jolo jo i din maradyeri. Ka inochaki lamo Jehova, ilalokere mere pere. Ibino lamo go kanyachiel gi ji pere ma jomarere. Medo kwoŋ meno, ilalimo kwo makirum.
4. Were okeli nedi kisangala i piny gipi?
Were chiegin reyo woko din jye matwodo. Meno obedo wach maber rupiri din matwodo odoko kokeli ri ji chandirok i piny. Odoko jokowondi ji kodi kelo ri ji pokirok. I hongo no, kis dhano labedo ni lamo Were achiel kende maradyeri.
lua_Latn tgl_Latn kmr_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn